Man wis gesin uit, pleeg selfmoordJulie Edwards en haar drie kinders, Jacob, Paxton en Brinley. (Foto: Facebook) Polisiebeamptes het Maandag die liggame van ŉ man, sy vrou en hul drie kinders by hul huis in Prices Corner in Delaware in die VSA aangetref. Volgens polisiebeamptes het Matthew Edwards (42) sy vrou, Julie (41), en hul drie kinders, onderskeidelik ses, vier en drie jaar oud, doodgeskiet voordat hy homself ook om die lewe gebring het. Wilfredo Rivera (60), die Edwards-gesin se buurman, het Dinsdag gesê hy het die pa en sy kinders Sondag buite hul huis gesien. Die kinders het met hul trapfietse gespeel en Edwards was besig om kos te kook en het in en uit die huis beweeg. “Hy het vir my gesê hy het huweliksprobleme,” het Rivera gesê. Volgens Rivera het die gesin langer as ŉ dekade langs hulle gewoon. Edwards het vroeër sy werk verloor, maar later weer werk gekry. “Hy het soos ŉ doodgewone ou gelyk. Hy sou buite met sy kinders speel.” Alisha Garvin, ŉ buurvrou van die Edwards-gesin, het aan CBC Philadelphia gesê sy het Maandag omstreeks 12:00 die klapgeluide gehoor, maar eers niks daarvan gedink nie. “Dit het so ‘pop, pop, pop’, soos klappers, geklink. Ek het niks daarvan gedink nie, want Onafhanklikheidsdag was net ŉ paar dae gelede,” het Garvin gesê. “Ek het regtig nie eens twee keer daaroor gedink nie.” Volgens Garvin is ŉ kind, wat veronderstel was om die nag by die Edwards-woning deur te bring, omstreeks 19:30 by die huis afgelaai. “ŉ Buurvrou het gesê sy het gesien hoe die kind uit ŉ rooi voertuig klim, in die huis gaan en weer vinnig uitkom. Die kind moes hulle lyke daar aangetref het, aangesien daar niemand anders in die omtrek was nie.” Brian Covenko, wat oorkant die pad van die Edwards-woning bly, het aan The News Journal gesê hy het op Gedenkdag die laaste keer met Edwards gepraat. “Ek is geskok. Daar was geen manier om hiervoor voor te berei nie,” het hy gesê. “Ons kinders het saamgespeel. Ons het by hulle gebraai. Elke keer dat ons daar was, het hy met sy kinders gespeel. Ek weet nie wat binne die huis aangegaan het nie, maar ek weet hy was gereeld saam met sy kinders buite.” Julie Edwards se broer, William Burton, het in ŉ hartroerende inskrywing getreur oor sy suster en haar drie kinders. “Die hemel het vanaand vier engele ryker geword. My suster Julie en broerskinders Jacob, Paxton en Brinley. My hart is gebreek en ek is ongelooflik kwaad. Trek asseblief jou geliefdes nader, hou hulle styf vas en geniet die oomblik, jy weet nie hoeveel meer daar gaan wees nie.”